Podršku kandidaturi Miroslava Škore sutra će objaviti i Zelena lista, stranka koju su prije dvije godine osnovali bivši HSS-ovci, nezadovoljni “lijevim skretanjem” HSS-a vođenog Krešom Beljakom, potvrdio nam je predsjednik te stranke Nenad Matić. Ova je stranka u svom radu do sada bila skoncentrirana uglavnom na Zagreb, no okušali su se i na posljednjim europarlamentarnim izborima, promičući ekološke teme i “ulazak zelene ideje u Hrvatsku”.

S obzirom na to da zelene politike spadaju u lijevu polovicu političkog spektra, Nenada Matića pitali smo otkud podrška Škori, kojeg su do sada podržavale isključivo stranke desnice i desnog centra.

- Kontakt sa Škorom ostvario sam preko zajedničkih prijatelja, a kroz daljnje kontakte postalo je jasno da je riječ o kandidatu koji shvaća da se Hrvatska brani prije svega čuvanjem čistog okoliša i resursa kakvi su šume ili vode – objasnio nam je Matić. Ovaj zastupnik u zagrebačkoj Gradskoj skupštini na prošlim je predsjedničkim izborima kao član HSS-a podržao Kolindu Grabar-Kitarović, a njezinoj je kampanji osobno donirao 2000 kuna. Sada, međutim, kaže da aktualna predsjednica nije ispunila njegova očekivanja I da se nije dovoljno zauzimala za okoliš I održivi razvoj. Suradnju sa Škorom smatra modelom na temelju kojega bi u Hrvatskoj moglo doći do promjena “kako bi ljudi vidjeli da ima nečeg i izvan HDZ-a i SDP-a”.

Komunikacijski direktor Škorine kampanje Mate Mijić kazao nam je, pak, kako je Zelena lista u Škori očito prepoznala tradicionalista koji skrbi za očuvanje hrvatskog sela, a podsjeća i da je Škoro potpisao Mostovu peticiju da se zaštita voda unese u Ustav.

- Zelena lista nije jedina, bit će još podrške manjih stranaka, udruga i pojedinaca iz tog dijela spektra - najavljuje Mijić.

Zelena lista četvrta je stranka koja je podržala Škorinu, nakon Hrvatskih suverenista, Mosta i Neovisne liste Bura, Hrvoja Burića iz Rijeke.